中秋歌
作者：孫復
朝代：宋

paragraphs: 明月一歲中，影圓十二回。
如何今夕裏，爭賞羅樽罍。
既愛盈盈色，更上高高臺。
人心莫如此，試爲君言哉。
月者水之精，秋者金之氣。
金水性相生，五行分其事。
則知天地間，相感各以類。
水得金還盛，月因秋更清。
氣類使之然，人誰不有情。
可憐別夜色，一一皆銷聲。
自昔詩家流，吟皆不到此。
徒能狀光彩，豈解原終始。
冥搜詎有得，燥吻真何以。
請看退翁歌，其的能中矣。